เงินบาทเปิด 30.37/39
ธนาคารกรุงเทพ รายงาน เงินบาทเปิด 30.37/39 แนวโน้มแข็งค่าต่อ ต่างประเทศมองการเมืองไทยนิ่ง
7 ก.ค. 2554

ธนาคารกรุงเทพ รายงาน เงินบาทเปิด 30.37/39 แนวโน้มแข็งค่าต่อ ต่างประเทศมองการเมืองไทยนิ่ง
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.37/39 บาท/ดอลลาร์ แข็งค่าขึ้นจากเย็นวานนี้ที่ปิดตลาดที่ระดับ 30.48/50 บาท/ดอลลาร์
เงินบาทเช้านี้แข็งค่าขึ้นจากเมื่อวาน และมีแนวโน้มจะแข็งค่าต่ออีกในวันนี้ ซึ่งส่วนหนึ่งเชื่อว่ามีผลจากการให้สัมภาษณ์สื่อต่างประเทศของ น.ส.ยิ่งลักษณ์ ชินวัตร ว่าที่นายกรัฐมนตรีคนใหม่ ที่ระบุว่ารัฐบาลจะรักษาเสถียรภาพอัตราแลกเปลี่ยนให้เป็นไปตามกลไกของตลาดและดูแลเงินบาทให้มีเสถียรภาพ นอกจากนี้ยังมีแรงซื้อจากต่างชาติเข้ามายังตลาดหุ้นไทย
"บาทวันนี้ แนวโน้มน่าจะแข็งค่าต่อ หลังจากที่คุณยิ่งลักษณ์ให้สัมภาษณ์วอลล์สตรีทเจอร์นัลว่าจะดูแลให้บาท เพื่อช่วยเรื่องนำเข้า ขณะที่ flow ในตลาดหุ้นไทยที่เข้ามาก็มีส่วน เพราะต่างชาติมองว่าการเมืองไทยเริ่มนิ่ง" นักบริหารเงิน กล่าว
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 80.95/98 เยน/ดอลลาร์ ส่วนเงินยูโรอยู่ที่ระดับ 1.4324/4327 ดอลลาร์/ยูโร
นักบริหารเงิน คาดว่า เงินบาทวันนี้มีโอกาสแข็งค่าขึ้นอีกเล็กน้อย แต่ยังเคลื่อนไหวแคบๆ มองกรอบที่ 30.30-30.40 บาท/ดอลลาร์